વાસ્તવમાં આ વ્યવહારુ વિદ્યાર્થીઓને કારણે જ સ્કૂલો-કોલેજો ચાલે છે અને અધ્યાપકો રોજગારી રળે છે. બાકી સદા નાપાસ થતા વિદ્યાર્થીઓને તો ગમે તેવી સારી સ્કૂલ કે ગમે તેવા સારા શિક્ષકોથી કોઇ ફરક પડતો નથી. એ જ રીતે ફર્સ્ટક્લાસ લાવનારા તો ફૂટપાથ પર વાંચીને કે પછી અમુક સર કે તમુક સરનાં કોચિંગ વગર પણ ફર્સ્ટક્લાસ લાવી દે એવાં હોશિયાર હોય જ છે. ‘થોડા હૈ , થોડે કી જરૂરત હૈ’ના ન્યાયે જેમને થોડું થોડું ભણાવવું પડે અને એ રીતે એમની પરીક્ષાનૈયા પાર કરાવવી પડે એવી જરૂરિયાત સેકન્ડ ક્લાસના વિદ્યાર્થીઓ જ ઊભી કરી આપે છે.